ΓΡΑΠΤΗ ΕΡΩΤΗΣΗ E-3844/00

υποβολή: Charles Tannock (PPE-DE) προς την Επιτροπή

(7 Δεκεμβρίου 2000)

Θέμα: Παραγωγή κινηματογραφικών ταινιών στην ΕΕ

Δεν εκτιμά η Επιτροπή ότι πρέπει να αντληθούν διδάγματα από την πρόσφατη επιτυχία του δανικού κινηματογράφου τόσο για το πρόγραμμα MEDIA όσο και για την ευρωπαϊκή κινηματογραφική παραγωγή γενικότερα και δεν θα ήταν προτιμότερο οι επιδοτήσεις της ΕΕ να διοχετεύονταν σε ταινίες με μεγάλη απήχηση όπως Το δείπνο της Μπαμπέτ, Η αρκούδα, Μπελ Επόκ και Το όνομα του ρόδου παρά σε καλλιτεχνικές δημιουργίες άγνωστων κινηματογραφικών στούντιο με πολύ περιορισμένη απήχηση; Μπορεί επίσης να επισημάνει η Επιτροπή αν, κατά την άποψή της, η τακτική των διανομέων να απαιτούν από τους ιδιοκτήτες κινηματογραφικών αιθουσών να παρουσιάζουν κριτικές κατά των παραγομένων σε κινηματογραφικά στούντιο ταινιών αν θέλουν να έχουν την ευκαιρία να παίζουν μεγάλες επιτυχίες του Χόλιγουντ είναι συνηθισμένη στην ΕΕ και, εάν ναι, αν είναι σύμφωνη με την τρέχουσα πολιτική για τον ανταγωνισμό;

Απάντηση της κ. Reding Εξ ονόματος της Επιτροπής

(7 Φεβρουαρίου 2001)

Η Επιτροπή θα ήθελε να επιστήσει την προσοχή του κ. βουλευτή στο πλούσιο ιστορικό των προγραμμάτων MEDIA και MEDIA II και στο πρόγραμμα MEDIA Plus, το οποίο άρχισε την 1η Ιανουαρίου 2001. Αυτά τα προγράμματα, τα οποία λαμβάνουν έναν συνδυασμό επιδοτήσεων και δανείων, στοχεύουν σταθερά σε εταιρίες, παραγωγούς κινηματογραφικών ταινιών και ταινίες που απευθύνονται στην όσο το δυνατόν ευρύτερη ευρωπαϊκή και διεθνή αγορά. Οι προσπάθειες του προγράμματος έχουν στόχο ιδίως να πετύχουν τη μεγαλύτερη δυνατή διάδοση των ευρωπαϊκών ταινιών εκτός των χωρών προέλευσης.

Πρόσφατα το πρόγραμμα MEDIA IIποστήριξε 287 περίπου από τις 457 ευρωπαϊκές ταινίες που προβλήθηκαν το 1999. Η επιτυχία της επιλογής και της στόχευσης του προγράμματος αντανακλάται στο γεγονός ότι ενώ αυτές οι 287 ταινίες αντιστοιχούσαν στο 62 % του συνολικού αριθμού των ευρωπαϊκών ταινιών που προβλήθηκαν στην Ευρώπη το 1999, ξεπέρασαν το 90 % των συνολικών πωλήσεων των εισιτηρίων αυτή την περίοδο.

Η εμπειρία των προγραμμάτων Media και Media II δείχνει ότι τα εθνικά χαρακτηριστικά της ευρωπαϊκής κινηματογραφικής παραγωγής παρουσιάζουν μεγάλη απόκλιση μεταξύ τους. Τόσο το δείπνο της Μπαμπέτ (Babettes gstebud, 1987) όσο και η Μπελ Επόκ (1992) αναγνωρίστηκαν ως ταινίες με διεθνή επιτυχία και στη συνέχεια τους απονεμήθηκε το βραβείο Όσκαρ. Ωστόσο, και οι δύο ταινίες σημείωσαν μέτριες πωλήσεις στα ταμεία των κινηματογραφικών αιθουσών (box office) ενώ μια πιο πρόσφατη ταινία που βραβεύθηκε με Όσκαρ, Η ζωή είναι ωραία (La Vita e Bella), ξεπέρασε και τις τέσσερις ταινίες που ανέφερε ο κ. βουλευτής στις πωλήσεις εισιτηρίων διεθνώς. Άλλες ταινίες που γνώρισαν πρόσφατα επιτυχία όπως Όλα για τη μητέρα μου (Todo Sobre Mi Madre), Αστερίξ και Οβελίξ (Asterix & Obelix), Οικογενειακή γιορτή (Festen), Δαμάζοντας τα κύματα (Breaking the waves), Μυστικά και ψέματα (Secrets & lies) και το Πέμπτο Στοιχείο (Fifth element) έχουν λάβει μεγάληποστήριξη από το πρόγραμμα MEDIA.

Οι συμφωνίες μεταξύ των διανομέων και των ιδιοκτητών κινηματογραφικών αιθουσών ενδέχεται, κατ'αρχήν, να εμπίπτουν στο πεδίο των κανόνων ανταγωνισμού όταν περιορίζουν τον ανταγωνισμό. Η πρακτική που περιέγραψε ο κ. βουλευτής μπορεί να εμπίπτει σε αυτή την κατηγορία, όμως η Επιτροπή δεν διαθέτει επαρκείς πραγματολογικές πληροφορίες για να συνάγει συμπεράσματα για το αν συμβαίνει αυτό ή όχι. Ιδίως, η Επιτροπή δεν γνωρίζει πόσο διαδεδομένη είναι η πρακτική και δεν έχει λάβει καταγγελίες σχετικά.